Peter Hummelgaard (S), 2024-04-26:
Tak for ordet, og tak til alle ordførerne for indlæggene og for en engageret debat.
Som mange siger, er banderne en trussel mod trygheden i vores samfund.
Deres brutale og hensynsløse vold rammer ikke kun dem selv.
Det rammer også dybt ind i vores lokalsamfund og skaber utryghed blandt almindelige danskere.
Det gælder især i de særlig udsatte boligområder, men det er bredere end det.
Vi må aldrig acceptere en udvikling i Danmark som den, vi har set i Sverige.
Derfor er det afgørende for regeringen, at vi lægger så hårdt et pres på banderne som overhovedet muligt.
Skiftende regeringer har med de tidligere bandepakker lagt et konstant pres på banderne, og det har haft effekt, men banderne og deres kriminalitet udvikler sig også hele tiden på samme måde som ukrudt, hvor nye skud hele tiden bryder frem mellem fliserne, og derfor skal vi være parate med nye effektive redskaber, der kan slå ukrudtet ned, inden det vokser så vildt, at det ødelægger fundamentet.
Jeg vil derfor også gerne benytte den her anledning til at takke Folketingets partier for den vigtige aftale, vi fik lavet.
Formålet med det lovforslag, vi behandler i dag, er at gennemføre en del af initiativerne fra den politiske aftale om bandepakke IV.
De øvrige initiativer i aftalen vil blive gennemført administrativt eller ved de øvrige lovforslag.
Med lovforslaget sætter vi ind mod fødekæden og bidrager til at tage bedre hånd om unge på kanten af bandekriminalitet.
Vi fokuserer SSP-samarbejdet, som skal afskærme brødre til bandemedlemmer fra bandemiljøet, og vi indfører også et forbud mod handlinger, der er egnet til at involvere børn og unge i kriminalitet, for det er ikke et værdigt ungdomsliv at rende ærinder for ældre bandemedlemmer.
Det handler om at få fat i de unge, inden banderne får kløerne i dem, men også om at vise, at det har store konsekvenser at træde ind på en bandekriminel løbebane.
Vi strammer grebet om banderne med lovforslaget.
Det gør vi eksempelvis ved at styrke opholdsforbuddet og ved at indføre et nyt kontaktforbud, som skal forhindre, at dømte bandemedlemmer kontakter personer, som tilhører den samme gruppering som dem selv, og dermed fortsætter deres kriminelle liv i banden.
Alt for ofte hører man i medierne om voldsomme knivoverfald, også blandt helt unge mennesker, og det bekymrer mig, for knivoverfald må aldrig blive hverdag.
I det her lovforslag skærper vi bl.a. straffen for ulovlig besiddelse af kniv, og vi gør det til en skærpende omstændighed, hvis man tager kniv med i f.eks. skoler og ungdomsklubber, for vi skal have knivene ud af bandemiljøet og ud af vores unges hænder.
Med lovforslaget vil vi også skære bandernes økonomiske livsnerve over.
Vi vil derfor bl.a. gøre det muligt at fordoble straffen for visse typer af økonomisk kriminalitet, hvis de begås i relation til den pågældendes tilknytning til en bande.
Og vi udvider det såkaldte Al Capone-samarbejde ved at skabe de retlige rammer for tværfaglige efterforskningsgrupper, der skal jagte bandernes økonomiske kriminalitet.
Lovforslaget skal også sikre myndighederne flere og bedre værktøjer i kampen mod banderne.
Det gør vi bl.a. ved at ophæve forbuddet mod at bruge civile agenter og ved at udvide det nuværende afstandskrav for tv-overvågning, for det er vigtigt, at myndighederne har de rette redskaber til at kunne efterforske og bekæmpe bandernes kriminalitet.
Banderne er som ukrudt for samfundet.
Deres organiserede kriminalitet og vold spreder sig som ukrudt i vores lokalsamfund, og de skal konstant holdes nede og bekæmpes, og det gør vi med det lovforslag, som vi behandler i dag.
Så har jeg endda kun nævnt en del af de mange initiativer, som indgår i lovforslaget, der gennemfører dele af den politiske aftale, som regeringen og en stor del af Folketingets partier indgik i efteråret.
Det er en aftale, jeg som justitsminister er overordentlig stolt af, for det er en aftale, som sikrer, at vi sætter bredt ind og rammer banderne på alt fra deres brug af våben til deres samfundsundergravende økonomiske kriminalitet, og som samtidig sikrer, at vi styrker forebyggelsen og rammer dem på rekrutteringen.
Det er en aftale, hvor hårde og bløde initiativer går hånd i hånd.
Med de bemærkninger ser jeg frem til den videre behandling her i Folketinget, og jeg står naturligvis til rådighed for at besvare de spørgsmål, der måtte være til lovforslaget.
Tak for ordet.